PRILOGA

„Barbera d’Asti“

PDO-IT-A1398-AM02

Datum vloge: 2. december 2014

VLOGA ZA SPREMEMBO SPECIFIKACIJE PROIZVODA

1. Predpisi, ki se uporabljajo za spremembo

Člen 105 Uredbe (EU) št. 1308/2013 – Sprememba, ki ni manjša

2. Opis spremembe in razlogi zanjo

2.1 Sprememba specifikacije proizvoda za DOCG (ZOP) „Barbera d’Asti“ – črtanje sklicevanja na podobmočje Nizza

Sprememba specifikacije proizvoda, ki vsebuje več sprememb enotnega dokumenta iz člena 94(1)(d) Uredbe (EU) št. 1308/2013.

Člen 1 – Označba in vina – sklici na podobmočje Nizza so bili črtani iz odstavkov 1 in 2. V enotnem dokumentu je bilo sklicevanje na vina s podobmočja Nizza črtano iz oddelkov 2.4, 2.5 in 2.5.2. To so formalne spremembe, ki so rezultat zahteve po spremembi podobmočja Nizza v neodvisno označbo DOCG (ZOP) (v skladu s členom 4(5) zakonodajnega odloka št. 61/2010), kot je bila formalizirana z vlogo za zaščito ustrezne DOCG (ZOP) „Nizza“ (glej spis PDO-IT-01896).

Sprememba je povezana z zahtevo po zaščiti DOCG (ZOP) „Nizza“ (PDO-IT-01896) in območja proizvodnje vin z DOCG (ZOP) „Barbera d’Asti“ iz člena 3 specifikacije. Črtanje podobmočja Nizza, ki je bilo dejansko dodatna geografska označba za vina z DOCG (ZOP) „Barbera d’Asti“ in je bilo zato urejeno v ločeni prilogi k specifikaciji, z njegovo spremembo v neodvisno označbo DOCG (ZOP) „Nizza“ ne spreminja območja proizvodnje vin z DOCG (ZOP) „Barbera d’Asti“. Zato območje proizvodnje iz člena 3 vključuje tudi območje proizvodnje iz specifikacije DOCG (ZOP) „Nizza“, tako kot je doslej vključevalo podobmočje Nizza. To je v celoti skladno z veljavno zakonodajo EU in Italije o zaščiti ZOP in ZGO, ki omogoča soobstoj dveh ali več označb na istem območju, če so urejene ločeno. Tako se bodo lahko proizvajalci vsako leto ob trgatvi odločili, katero vino z ZOP bodo proizvajali v posameznem vinogradu (če seveda izpolnjujejo zahteve glede tehničnih in proizvodnih značilnosti iz ustrezne specifikacije).

2.2 Člen 4 – Vinogradniške zahteve

Odstavek 2 – Sprememba specifikacije: uvedena je bila možnost uporabe namakanja v nujnih primerih, in sicer z vstavitvijo besedila „namakanje je dovoljeno v nujnih primerih“ za besedilom „vsakršna oblika pospeševanja rasti je prepovedana“. Ta sprememba je rezultat sprememb podnebnih razmer v zadnjih letih, za katere so značilne majhna količina dežja ter visoke povprečne in najvišje poletne temperature, ki povzročajo čezmerno pomanjkanje vode na različnih vrstah tal na pobočjih in ekstremne podnebne razmere. Dovoljeno namakanje v nujnih primerih omogoča, da se po potrebi prepreči morebitni negativni vpliv na kakovost grozdja in razvoj mladih rastlin.

Odstavek 4 – Sprememba specifikacije: besedi „po potrebi“ sta bili črtani iz stavka „Ob slabi letini dežela Piemont po potrebi …“.

To je formalna sprememba, ki se nanaša na poseg deželnih organov pri zmanjšanem donosu ob vsaki slabi letini. Besedi „po potrebi“ sta zato odveč in sta bili črtani, ne da bi se s tem spremenil pomen odstavka.

2.3 Člen 5 – Zahteve pri vinifikaciji

Odstavek 4 – Sprememba specifikacije: pri času staranja vin je v preglednici o uporabi lesa posebna omemba „hrasta“ črtana iz besedne zveze „od tega v lesu (hrastovih sodih katere koli velikosti)“.

Razlog za to je, da mora biti danes proizvajalcem, ki si vselej prizadevajo pridobiti proizvode visoke kakovosti, omogočeno, da izberejo druge vrste lesa, ki so po njihovem mnenju primernejše za izboljšanje njihovih vin. Vsekakor zakonodaja EU o ZOP in ZGO ne zahteva, da so v specifikacijah proizvodov navedene botanične vrste, iz katerih je pridobljen les. Edina določba zakonodaje EU, ki ureja to zadevo, je člen 66(2) Priloge XVI k Uredbi (ES) št. 607/2009, ki poleg možnih označb, ki se navedejo na etiketi, omogoča tudi uporabo označb, kot je „starano v sodu“ ali „zoreno v sodu“, tj. brez botaničnega imena vrste, iz katere je les pridobljen.

Odstavek 4, zadnji pododstavek – Sprememba specifikacije: besedna zveza „istega letnika“ je bila dodana za besedilom „V sode se lahko dolije enako vino“.

Štelo se je za koristno določiti, da je treba med staranjem v sode dolivati isto vrsto vina istega letnika.

Člen 5(2) – Sprememba specifikacije: v besedilu „ustrezen donos grozdja v kg/ha, kot je določen v členu 4(3)“ je bila merska enota spremenjena iz „kg“ v „t“.

To je formalna sprememba za uskladitev merske enote z mersko enoto, uporabljeno v členu 4(3), na katero se nanaša sklic in ki navaja donos grozdja v tonah.

2.4 Člen 6 – Značilnosti ob porabi

Sprememba specifikacije: naslednji odstavek je bil črtan: „2. Ministrstvo za kmetijstvo, prehrano in gozdarstvo lahko z odlokom spremeni mejne vrednosti za vsebnost skupnih kislin in ekstrakt brez sladkorja.“

To je formalna sprememba, saj navedena možnost ni več skladna z veljavno zakonodajo.

2.5 Člen 7 – Označevanje in predstavitev

Člen 7(3) – Sprememba specifikacije: naslednja alinea je bila črtana:

„Beseda ‚vigna‘ (vinograd), ki ji sledi ustrezno ime kraja ali tradicionalno ime, mora biti navedena na etiketi z uporabo velikosti črk, ki je manjša od 50 % velikosti črk, uporabljene za DOCG ‚Barbera d’Asti‘, ali enaka tej velikosti.“

Ta sprememba je namenjena preprečevanju omejevalnih pravil za navajanje zadevnih besed (vigna + ime kraja), namesto katerih se uporablja sklicevanje na splošna nacionalna pravila in pravila EU, kar omogoča, da se navedbi zadevnih besed, ki je ključna značilnost proizvajalca vina, daje večji pomen.

2.6 Člen 8 – Embalaža

Člen 8(1) – Sprememba specifikacije: formalna sprememba, ki zahteva, da se prostornina posode navede v litrih namesto v centilitrih v skladu s standardnim merskim sistemom. Hkrati so predvidene vse prostornine, od 0,187 litra do 12 litrov, 2-litrska posoda je še vedno izključena, vključene pa so nekatere večje prostornine, ki so se prej lahko uporabljale samo za promocijske namene.

To temelji na tržnih potrebah po pozicioniranju proizvoda v več različnih segmentih trga. Uporaba steklenic z večjo prostornino omogoča predvsem izboljšanje kakovosti (ustvarjanje čim boljših razmer za donegovanje v steklenici) in podobe vina, saj takšna ugledna embalaža ustreza ugledu vina.

Člen 8(3) – Sprememba specifikacije: sredstva za zapiranje steklenic so bila določena v skladu z veljavno zakonodajo, ki prepoveduje le uporabo kronskih pokrovčkov za vina „Barbera d’Asti“ in „Barbera d’Asti superiore“. Poleg tega je pri vrstah z navedbo „vigna“ in navedbo podobmočja dovoljena samo uporaba naravne plute.

Razlog za to je, da se preprečijo preomejevalni ukrepi za osnovne vrste vin DOCG, ki se proizvajajo v velikih količinah, in se namesto tega z uporabo samo naravne plute omogoči razlikovanje podobe uglednejših vrst, na katerih sta navedena vinograd in/ali podobmočje.

2.7 Sprememba specifikacije za vina z ZOP „Barbera d’Asti“. Sprememba priloge na koncu specifikacije proizvoda (pravila za podobmočja Nizza, Tinella, Colli Astiani ali Astiano)

Sprememba specifikacije proizvoda, ki vsebuje več sprememb enotnega dokumenta iz člena 94(1)(d) Uredbe (EU) št. 1308/2013.

Priloga na koncu specifikacije je bila spremenjena in določbe o podobmočju Nizza so bila črtana.

Priloga je bila spremenjena na podlagi zahteve za zaščito DOCG (ZOP) „Nizza“ (PDO-IT-01896), ohranjena pa so samo pravila za podobmočji „Tinella“ in „Colli Astiani“ ali „Astiano“.

Črtanje podobmočja Nizza, ki je bilo dejansko dodatna geografska označba za vina z DOCG (ZOP) „Barbera d’Asti“, ni povzročilo nobene spremembe območja proizvodnje „Barbera d’Asti“.

To je v celoti skladno z veljavno zakonodajo EU in Italije o zaščiti ZOP in ZGO, ki omogoča soobstoj dveh ali več označb na istem območju, če so urejene ločeno.

Tako se bodo lahko proizvajalci vsako leto ob trgatvi odločili, katero vino z ZOP bodo proizvajali v posameznem vinogradu (če seveda izpolnjujejo zahteve glede tehničnih in proizvodnih značilnosti iz ustrezne specifikacije).

2.8 Posodobitev pravnih sklicev

Formalne spremembe člena 4(3) ter člena 7(3) in (10) specifikacije ter enotnega dokumenta (spremni dokumenti).

Pravni sklici so bili posodobljeni. Sklicevanje na „zakonodajni odlok št. 61/2010“ v specifikaciji proizvoda je bilo nadomeščeno s sklicevanjem na „zakon št. 238/2016“. Navedeni zakon št. 238/2016, ki določa nacionalna pravila za proizvodnjo, trženje, označbe porekla, geografske označbe, tradicionalne izraze, označevanje in predstavitev, upravljanje, preglede in kazni v zvezi z vinskimi proizvodi iz uredb (EU) št. 1308/2013 in št. 1306/2013, Delegirane Uredbe Komisije (EU) 2016/1149 in Izvedbene uredbe Komisije (EU) 2016/1150, je bil dodan spremnim dokumentom.

ENOTNI DOKUMENT

1. Ime za registracijo

Barbera d’Asti

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Barbera d’Asti, Barbera d’Asti superiore

Barva: rubinasto rdeča, ki sčasoma postane bolj granatno rdeče barve.

Aroma: intenzivna in izrazita, ki sčasoma postane eterična.

Okus: suh, miren, polnega telesa; če je ustrezno starano, bolj usklajen, prijeten, poln.

Najmanjši volumenski delež skupnega alkohola: 12,0 %; 12,5 % za vina z navedbo „superiore“ ali „vigna“.

Najmanjši ekstrakt brez sladkorja: 24 g/l; z navedbo „superiore“: 25 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti

Največji delež skupnega alkohola (v vol. %): Najmanjši delež dejanskega alkohola (v vol. %): Najnižja vsebnost skupnih kislin: 4,5 grama na liter, izraženih kot vinska kislina Najvišja vsebnost hlapnih kislin (v miliekvivalentih na liter): Najvišja vsebnost skupnega žveplovega dioksida (v miligramih na liter):

Barbera d’Asti superiore z navedenima podobmočjema „Tinella“ in „Colli Astiani“ ali „Astiano“

Barva: rubinasto rdeča, ki sčasoma postane bolj granatno rdeče barve.

Aroma: intenzivna in izrazita, ki sčasoma postane eterična.

Okus: suh, miren, polnega telesa; če je ustrezno starano, bolj usklajen, prijeten, poln.

Najmanjši volumenski delež skupnega alkohola: 13,0 %.

Najmanjši ekstrakt brez sladkorja: 26 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti

Največji delež skupnega alkohola (v vol. %): Najmanjši delež dejanskega alkohola (v vol. %): Najnižja vsebnost skupnih kislin: 5,0 grama na liter, izraženih kot vinska kislina Najvišja vsebnost hlapnih kislin (v miliekvivalentih na liter): Najvišja vsebnost skupnega žveplovega dioksida (v miligramih na liter):

5. Enološki postopki

5.1 Posebni enološki postopki

Staranje

Posebni enološki postopki

„Barbera d’Asti“, vključno z navedbo „vigna“: starano mora biti vsaj 4 mesece od 1. novembra leta, v katerem je bilo grozdje trgano.

„Barbera d’Asti superiore“, vključno z navedbo „vigna“: starano mora biti vsaj 14 mesecev, od tega vsaj 6 mesecev v lesenih sodih, od 1. novembra leta, v katerem je bilo grozdje trgano.

Podobmočja „Tinella“ in „Colli Astiani“ ali „Astiano“, na katerih se proizvajajo vina „Barbera d’Asti“: starano mora biti vsaj 24 mesecev, od tega vsaj 6 mesecev v lesenih sodih in 6 mesecev v steklenici, od 1. oktobra leta, v katerem je bilo grozdje trgano.

Dolivanje vina v sodih

Posebni enološki postopki

Ves čas obveznega staranja se lahko sodom doliva enako vino istega letnika, ki se lahko hrani v posodah, ki niso leseni sodi, in znaša do 10 % skupne količine. Ta postopek se izvaja zato, da so sodi in druge posode za vino vedno napolnjeni do vrha; vino, ki izhlapi med procesom staranja in/ali se zaradi uneska, ki ga povzročijo padci temperature, nadomesti z enakim vinom, kot je vino v posodi.

Obogatitev

Posebni enološki postopki

Obogatitev je dovoljena v skladu z omejitvami in metodami, ki so v veljavni zakonodaji določene za različne vrste vina „Barbera d’Asti“.

Omejitev: pri vinih „Barbera d’Asti superiore“ z navedbo podobmočja „Tinella“ se lahko volumenski delež alkohola poveča za največ 0,5 %, medtem ko se lahko pri vinih „Barbera d’Asti superiore“ z navedbo podobmočja „Colli Astiani“ ali „Astiano“ poveča za največ 1 %.

5.2 Največji donosi

Barbera d’Asti in Barbera d’Asti superiore

63 hektolitrov na hektar

Barbera d’Asti superiore z navedenima podobmočjema „Tinella“ in „Colli Astiani“ ali „Astiano“

49 hektolitrov na hektar

Barbera d’Asti in Barbera d’Asti superiore z navedbo „vigna“

56 hektolitrov na hektar

6. Razmejeno območje

Območje proizvodnje vin z DOCG (ZOP) „Barbera d’Asti“ zajema ozemlje naslednjih občin:

pokrajina Asti:

Agliano Terme, Albugnano, Antignano, Aramengo, Asti, Azzano d’Asti, Baldichieri, Belveglio, Berzano S. Pietro, Bruno, Bubbio, Buttigliera d’Asti, Calamandrana, Calliano, Calosso, Camerano Casasco, Canelli, Cantarana, Capriglio, Casorzo, Cassinasco, Castagnole Lanze, Castagnole Monferrato, Castel Boglione, Castell’Alfero, Castellero, Castelletto Molina, Castello d’Annone, Castelnuovo Belbo, Castelnuovo Calcea, Castelnuovo Don Bosco, Castel Rocchero, Celle Enomondo, Cerreto d’Asti, Cerro Tanaro, Cessole, Chiusano d’Asti, Cinaglio, Cisterna d’Asti, Coazzolo, Cocconato, Corsione, Cortandone, Cortanze, Cortazzone, Cortiglione, Cossombrato, Costigliole d’Asti, Cunico, Dusino San Michele, Ferrere, Fontanile, Frinco, Grana, Grazzano Badoglio, Incisa Scapaccino, Isola d’Asti, Loazzolo, Maranzana, Maretto, Moasca, Mombaldone, Mombaruzzo, Mombercelli, Monale, Monastero Bormida, Moncalvo, Moncucco Torinese, Mongardino, Montabone, Montafia, Montaldo Scarampi, Montechiaro d’Asti, Montegrosso d’Asti, Montemagno, Montiglio Monferrato, Moransengo, Nizza Monferrato, Olmo Gentile, Passerano Marmorito, Penango, Piea, Pino d’Asti, Piovà Massaia, Portacomaro, Quaranti, Refrancore, Revigliasco d’Asti, Roatto, Robella, Rocca d’Arazzo, Roccaverano, Rocchetta Palafea, Rocchetta Tanaro, San Damiano D’Asti, San Giorgio Scarampi, San Martino Alfieri, San Marzano Oliveto, San Paolo Solbrito, Scurzolengo, Serole, Sessame, Settime, Soglio, Tigliole, Tonco, Tonengo, Vaglio Serra, Valfenera, Vesime, Viale d’Asti, Viarigi, Vigliano, Villafranca d’Asti, Villa San Secondo, Vinchio;

pokrajina Alessandria:

Acqui, Alfiano Natta, Alice Bel Colle, Altavilla Monferrato, Bergamasco, Bistagno, Borgoratto Alessandrino, Camagna Monferrato, Camino, Carentino, Casale Monferrato, Cassine, Castelletto Merli, Cellamonte, Cereseto, Cerrina, Coniolo, Conzano, Cuccaro Monferrato, Frascaro, Frassinello Monferrato, Fubine, Gabiano, Gamalero, Lu Monferrato, Mirabello Monferrato, Mombello Monferrato, Moncestino, Murisengo, Occimiano, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Ricaldone, Rosignano Monferrato, Sala Monferrato, S. Giorgio Monferrato, S. Salvatore Monferrato, Serralunga di Crea, Solonghello, Strevi, Terruggia, Terzo, Treville, Vignale, Villadeati, Villamiroglio.

V občinah Coniolo, Casale, Monferrato, Occimiano in Mirabello Monferrato je območje proizvodnje omejeno na območja na pobočjih na desnem bregu reke Pad, ki so razmejena z obvoznico v kraju Casale, ki poteka od mosta čez reko Pad proti Alessandrii in vzdolž hriba Santa Anna ter prečka sosesko Valentino in vasico San Germano.

Južno od kraja Casale meja območja proizvodnje sovpada z glavno cesto, do upravne meje občine San Salvatore Monferrato, ki zajema območje zahodno od te ceste.

Razmejitev podobmočij na širšem območju proizvodnje vina z ZOP „Barbera d’Asti“:

— območje proizvodnje vina z DOCG (ZOP) „Barbera d’Asti superiore“„Tinella“ zajema celotno ozemlje občin Costigliole d’Asti, Calosso, Castagnole Lanze, Coazzolo in Isola d’Asti (omejeno na ozemlje desno od ceste Asti–Montegrosso);

— območje proizvodnje vina z DOCG „Barbera d’Asti superiore“„Colli Astiani“ ali „Astiano“ zajema predela Montemarzo in San Marzanotto Valle Tanaro v občini Asti, ozemlje levo od ceste Asti–Montegrosso d’Asti v občini Isola d’Asti ter celotno ozemlje občin Mongardino, Vigliano, Montegrosso d’Asti, Montaldo Scarampi, Rocca d’Arazzo in Azzano.

7. Glavna sorte vinske trte

Barbera N.

8. Opis povezave

Naravni dejavniki, pomembni za povezavo

Območje proizvodnje je sredi tako imenovane terciarne piemontske kotline ter vključuje pokrajino Asti in del pokrajine Alessandria. Gre za območje z nizkimi griči z nadmorsko višino od 150 do 400 metrov, za katero je značilno zmerno ali zmerno toplo podnebje (približno 1 800 stopinjskih dni) s povprečno 700 mm padavin letno.

Območje, na katerem se proizvajajo vina „Barbera d’Asti“, je staro več kot 2 milijona let in je nastalo, ko se je morje umaknilo iz sedanje doline reke Pad in se je začela obsežna erozija, ki je gričevnato pokrajino preoblikovala v njeno sedanje stanje. Najstarejši deli območja so severno in južno od območja proizvodnje ter so sestavljeni iz vulkanskega in apnenčevega laporja iz miocena, tako imenovane „bele prsti“, v kateri je mogoče najti veliko fosilnih školjk. Najmlajše so „astijevske peščine“ (iz pliocena) na bregovih reke Tanaro, ki so odkladnina morskega izvora. To so večinoma apnenčasta tla, za katera sta značilna visoka vsebnost kalcijevega karbonata in nizka vsebnost organskih snovi; poleti so pogosto suha zaradi naklona gričev, kar pomeni, da ne morejo zadrževati vode.

Človeški dejavniki, pomembni za povezavo

V knjigi z naslovom Ampelografia della Provincia di Alessandria (Vinske sorte v pokrajini Alessandria), Leardi in Demaria, 1873 (takrat je pokrajina Alessandria vključevala tudi celotno ozemlje sedanje pokrajine Asti, ki se je od nje odcepila leta 1936), je o sorti barbera navedeno naslednje: „Ta dobro znana vinska sorta je ena od glavnih sort, ki se uporabljajo pri vinih ‚Asti‘ in ‚Basso Monferrato‘, ter gre za avtohtono sorto, ki se goji že zelo dolgo.“

Popolna sinergija med človekom in okoljem na območju proizvodnje vina „Barbera d’Asti“ se kaže v uporabi tradicionalnih konturnih načinov oblikovanja nasadov in navpičnih opornih sistemov, gojitvenih oblik Guyot in včasih tudi sistemov kordonskega obrezovanja, ohranjanju donosa in razumnem ravnanju z listi, kar skupaj z južno lego daje višjo kakovost grozdja barbera. Sorta barbera, ki zahteva veliko sončne svetlobe, se običajno goji na pobočjih, ki so najbolj izpostavljena soncu (jugovzhodna do zahodna lega), razen na dnu doline.

Podrobnosti o kakovosti ali značilnostih proizvoda, ki so bistveno ali izključno posledica geografskega okolja.

Preplet naravnih in človeških dejavnikov, ki zaznamujejo območje, omogoča proizvodnjo vina „Barbera d’Asti“, ki ima precejšen povprečni delež alkohola, tj. 13 vol. %, dobro vsebnost kislin in odlično polifenolno sestavo. Značilnosti vin, proizvedenih na tem geografskem območju, so tesno povezane s tlemi. „Bela prst“, v kateri prevladujeta mulj in glina in ki vsebuje veliko kalcijevega karbonata, omogoča proizvodnjo vin polnega okusa, ki so izrazite barve in imajo dolgo življenjsko dobo. Tla „astijevske peščine“, ki jih je mogoče najti zlasti sredi območja Monferrato Astigiano, na levem in desnem bregu reke Tanaro, omogočajo proizvodnjo rdečih vin z intenzivnimi in elegantnimi aromami rdečega jagodičja in rahlo kiselkastim okusom, ki se starajo hitreje.

Opis vzročne zveze

Čeprav se vinska sorta barbera goji v celotnem južnem Piemontu, je razširjena zlasti na tem območju, kjer je glavna sorta. Gričevnat relief in pobočja z jugovzhodno do jugozahodno lego skupaj ustvarjajo najprimernejše okolje, ki je zračno in svetlo ter na katerem ne zastaja voda. Zmerno do toplo podnebje, tekstura in kemijska/fizikalna sestava tal ter stalna prizadevanja ljudi za ohranitev tega ozemlja in njegovih vinogradov kažejo, da obstaja povezava med območjem in vini, ki izboljšuje posebne značilnosti rdečih vin z registrirano označbo porekla „Barbera d’Asti“.

Raznolikost sorte barbera, skupaj z ozemljem, na katerem se goji, je idealna za proizvodnjo vina, ki je primerno za staranje. Zaradi tradicionalne uporabe velikih sodov in od nedavnega sodov barik ta rdeča vina zdaj lahko nosijo označbo „superiore“. So polnejšega okusa, zanje pa sta značilni organoleptična kompleksnost in dolga življenjska doba, zaradi česar označba „Barbera d’Asti“ postaja zelo prepoznavna in vse bolj mednarodno priznana.

9. Bistveni dodatni pogoji

Embalaža

Velikost posod se giblje od 0,187 litra do 12 litrov, pri čemer so izključene 2-litrske posode.

Pri vinih „Barbera d’Asti“ in „Barbera d’Asti superiore“ je prepovedana uporaba kronskih pokrovčkov kot sredstva za zapiranje steklenic. Poleg tega je pri vrstah z navedbo „vigna“ in navedbo podobmočja dovoljena samo uporaba naravne plute.

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/12402